Moss getuig in Depp-hofsaakDie Britse-model, Kate Moss, het per video in Fairfax, Virginië, in die VSA getuig. (Foto: Evelyn Hockstein/AFP) Die supermodel Kate Moss het vandag in een van die kortste getuienis in die opspraakwekkende lastersaak tussen Johnny Depp en sy eksvrou, Amber Heard, ontken dat die Pirates of the Caribbean-akteur haar ooit mishandel het. Die 48-jarige Moss, wat van 1994 tot 1998 in ŉ verhouding met Depp was, het Woensdag per video in Fairfax, Virginië, in die VSA getuig. Maroela Media het vroeër berig dat Depp (58) $50 miljoen (sowat R785 miljoen) vir naamskending eis nadat ŉ meningstuk van Heard in Desember 2018 in The Washington Post verskyn het waarin sy na haarself as ŉ “openbare figuur wat huishoudelike mishandeling verteenwoordig” verwys het. Heard het dit egter teengestaan, en vir dubbel soveel gevra terwyl sy beweer het sy het “ongelukkig fisieke geweld en mishandeling” onder Depp se hande ervaar. Short and spicy????"Johnny never pushed me, kicked me or threw me down any stairs" – Kate Moss???? #katemoss #JohnnyDeppVsAmberHeard pic.twitter.com/rpnrkBox7c — ToryLanez_#ItdoesntMatter????☂️☔ (@Fargo_Argentino) May 25, 2022 Moss is deur Depp se regspan na die getuiebank geroep nadat die 36-jarige Heard tydens haar getuienis vroeër vandeesmaand verwys het na bewerings dat Depp destyds vir haar by ŉ stel trappe afgestoot het. Dié verwysing het ŉ geleentheid aan Depp se prokureurs gebied om Moss as ŉ getuie te roep om die bewering aan te raak. Moss het via regstreekse video uit Gloucestershire, Engeland, verskyn en gesê dat sy destyds van ŉ stel trappe afgegly het tydens ŉ vakansie by ŉ oord in Jamaika. “Ons het die kamer verlaat en Johnny was voor my by die kamerdeur uit. Daar was ’n reënbui en toe ek die kamer verlaat, het ek by die trappe afgegly. Ek het my rug seergemaak en ek het geskree omdat ek nie geweet het wat gebeur het nie en ek was in pyn,” het die 48-jarige model aan die hof gesê. Kate Moss en Johnny Depp was vir drie jaar in ‘n verhouding. (Foto: Patrick Hertzog/AFP) Volgens Moss het Depp teruggehardloop om haar te help, haar na die kamer gedra en mediese hulp ontbied. Die uiters private model het vrae oor beweerde mishandeling as belaglik afgemaak en verder getuig dat Depp haar nooit tydens hul verhouding “gedruk, geskop of by enige trappe afgegooi het nie”. Moss – wat nog nooit voorheen in ŉ hofsaak getuig het nie – is gevra waarom sy wel besluit het om in dié een te getuig. Heard se regspan het egter beswaar teen dié vraag aangeteken. Moss is ook nie deur Heard se regspan kruisondervra nie.